Diewe slaan toe op lisensiekantoor in Johannesburg | SAUK.co.za - Nuus.info
Diewe het oor die naweek by die Langlaagte-lisensietoetssentrum in Johannesburg ingebreek en rekenaars en 'n onbevestigde bedrag kontant gesteel.
Hoofsupt. Wayne Minnaar, woordvoerder van die Johannesburgse metropolisie, het gesê die rooftog het Sondagaand plaasgevind. Hy het gesê 'n gedeelte van die lisensiekantoor sal as gevolg van die rooftog tydelik gesluit wees.
"Slegs leerlinglisensietoetse en praktiese bestuurstoetse sal soos gewoonlik voortgaan, maar die res van die dienste by die stasie sal opgeskort wees tot verdere kennisgewing," het Minnaar gesê.
Hy het gesê daar is nog nie vasgestel hoe die boosdoeners verby die veiligheidswagte gekom het of toegang tot die lisensiekantoor verkry het nie. "Dit sal deel vorm van die ondersoek."